Det var et helt sædvanligt opslag på facebook, der i 2019 fik Lise Nielsen til at svare statsministeren på Facebook. Han bekendtgjorde, at han var på vej til Nordjylland, og så var Lise Nielsen - eller Pølse-Lise, som folk i Aabybro kalder hende - hurtig på tasterne. -	Jeg skrev til ham, at jeg gav en hotter og en kakaomælk, hvis han kom forbi på de her kanter, og så skrev min datter, at jeg altså laver Nordjyllands bedste hotdogs. Han lovede at kigge forbi ved næste lejlighed, og det var altså i dag, siger Lise Nielsen. Huskede på aftalen Lars Løkke Rasmussen dukkede op ved Pølsebiksen cirka klokken 14 med stor entusiasme, men knap så stor appetit. Efter tre dage i Nordjylland, hvor han har fået serveret stegt flæsk hele tre gange, var der kun plads til en ristet med det hele. Den tidligere statsminister, der nu er partiformand for Moderaterne har aldrig glemt aftalen med Lise: -	Min mor sagde altid: Du skal holde, hvad du lover Lars, men du skal ikke love mere end, du kan holde. Derfor kom jeg selvfølgelig i dag – bedre sent end aldrig, siger Lars Løkke Rasmussen. Tid til en snak om politik Lise Nielsen ville gerne have svar på, om Lars Løkke Rasmussen og Moderaterne støtter en rød eller en blå regering efter det kommende valg, men det lykkedes ikke at få ud af den tidligere statsminister. - Jeg tror, vælgerne er trætte af de samme overskrifter og faste slogans og udmeldinger, der siger, at danskerne godt ved, hvad jeg står for. Vi kommer med vores egen politik, som jeg vil opfordre folk til at læse om på vores hjemmeside. Jeg tør godt være fræk og sige, at vi har et bredere partiprogram end så mange andre partier, siger Lars Løkke Rasmussen. Lise Nielsen var imponeret over besøget, men til gengæld ikke overbevist om Moderaternes politik. Alligevel var hun hurtig til at invitere Lars Løkke Rasmussen på en hotdog en anden god gang. -	Han var utrolig god og snakke med og meget behagelig, men jeg blev ikke så meget klogere på, hvad han vil efter valget. Jeg vil følge godt med i valgkampen, før jeg beslutter, hvor jeg skal sætte mit kryds næste gang, siger Lise Nielsen fra Pølsebiksen i Aabybro.

Opsummering:
Under valgkampen til folketingsvalget i 2019 lovede daværende statsminister Lars Løkke Rasmussen at besøge Pølsebiksen i Aabybro. I dag holdt han sig løfte.